Editorial
Description: This is issue 04 of Magaz, the Hellenic LinuxMagazine
Keywords: magaz hellenic greek hellas greece hellug linux magazine

Magaz, The Greek Linux Magazine
Τεύχος #04
Περιληπτικά Περιεχόμενα Αναλυτικά Περιεχόμενα Mirrors Links Πληροφορίες Συντάκτες Αναζήτηση Επικοινωνία
# Editorial Μιχάλης Καμπριάνης mkabrian@auadec.aua.gr Απρίλιος 1998 Και να το τέταρτο τεύχος... Παρά τα πολλά προβλήματα τα οποία καθυστέρησαν το τρίτο τεύχος, να που αποδεικνύουμε ότι "είμαστε ακόμα ζωντανοί". Και αυτό δεν το κάνουμε μόνοι μας. Σε αυτό το τεύχος "φιλοξενούμε" τρία άρθρα από φίλους συνLinuxάδες. Έτσι γίνεται πραγματικότητα αυτό που λέγαμε από την αρχή. Το περιοδικό δεν είναι εδώ για να το γράφουμε εμείς. Το περιοδικό είναι εδώ για να γράφουν όλοι τις απόψεις τους, αρκεί να είναι σχετικές με Linux. Τι σας έχουμε για αυτό το τεύχος; Ας τα πιάσουμε από την αρχή. Ο ακάβλητος από τον ελληνικό στρατό Παναγιώτης Βρυώνης, ξεκινάει μία νέα στήλη, την Linux Zone... Μία στήλη που βοηθάει σε διάφορα κοινά και μη προβλήματα. Μία στήλη η οποία κινείται προς τον αρχάριο. Τι σημαίνει αυτό; Άλλη μία πρόσκληση από εμάς. Βρήκατε κάτι που σας ταλαιπώρησε όταν πρωτοβάλατε το Linux, και τελικά το ξεπεράσατε; Γράψτε μας τις εμπειρίες σας. Θα θέλαμε πολύ να τις διαβάσουμε, και σίγουρα πολλοί αρχάριοι (και όχι μόνο) θα εκτιμήσουν αυτή τη βοήθεια. Πολλή κουβέντα είχε πέσει πρόσφατα στην λίστα linux-greek-users σχετικά με το θέμα των ελληνικών στο LaTeX. Για να μαθαίνουμε αυτοί οι οποίοι δεν ξέρουμε τίποτα για αυτό, και να λύνονται οι τυχόν απορίες αυτών που ξέρουν, ο Απόστολος Συρόπουλος μας έστειλε ένα ωραίο άρθρο για το πακέτο babel του LaTeX. Ο Νίκος Καραμανώλης μας έγραψε κάποιες σκέψεις για το Linux. Μία ανάλυση της θέσης του Linux αυτή τη στιγμή, και κάποιες ιδέες για το τι πρέπει να γίνει ώστε να βελτιωθεί ακόμα περισσότερο αυτή η θέση... Διαβάστε το και προβληματιστείτε μαζί μας... Δεν είναι όλα όμως τόσο σοβαρά... Υπάρχει και η αστεία πλευρά του θέματος, την οποία αναλαμβάνουν οι φίλοι μας Ευριπίδης και Βούλα να μας υπενθυμίσουν, από τη στήλη του... γιατρού. Ή μήπως είναι και αυτό σοβαρό; Μμμμ, τα συμπεράσματα δικά σας. Τι άλλο έχουμε; Ε, ένα άρθρο είχαμε αφήσει στη μέση στο τεύχος 3. Το άρθρο για το StarOffice. Όπως περιμένατε, η συνέχειά του βρίσκεται εδώ. Δεν θα μπορούσε βέβαια να λείπει και η στήλη της αλληλογραφίας, έτσι; Σε λίγο αυτή η στήλη θα φτάσει να είναι η μεγαλύτερη στήλη του τεύχους. Τα e-mails που λαμβάνουμε μας δίνουν κουράγιο να συνεχίσουμε... Σας ευχόμαστε, καλό διάβασμα και, λόγω των ημερών, καλό Πάσχα. Θα τα ξαναπούμε σύντομα....